SK Úradný vestník Európskej únie L 116/59

ROZHODNUTIE KOMISIE

z 20. apríla 2007,

ktorým sa v zásade uznáva úplnosť dokumentácie predloženej na podrobné preskúmanie v súvislosti s možným zaradením pyroxsulamu do prílohy I k smernici Rady 91/414/EHS

[oznámené pod číslom K(2007) 1698]

(Text s významom pre EHP)

(2007/277/ES)

KOMISIA EURÓPSKYCH SPOLOČENSTIEV,

so zreteľom na Zmluvu o založení Európskeho spoločenstva,

so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 6 ods. 3,

keďže:

(1) V smernici 91/414/EHS sa ustanovuje vypracovanie zoznamu Spoločenstva uvádzajúceho povolené účinné látky na použitie v prípravkoch na ochranu rastlín.

(2) Dňa 28. februára 2006 predložila spoločnosť Dow AgroSciences GmbH orgánom Spojeného kráľovstva dokumentáciu o účinnej látke pyroxsulam so žiadosťou o jej zaradenie do prílohy I k smernici 91/414/EHS.

(3) Orgány Spojeného kráľovstva Komisii naznačili, že po úvodnom preskúmaní sa zdá, že dokumentácia tejto účinnej látky spĺňa požiadavky na údaje a informácie stanovené v prílohe II k smernici 91/414/EHS. Takisto je možné skonštatovať, že predložená dokumentácia spĺňa požiadavky na údaje a informácie stanovené v prílohe III k smernici 91/414/EHS, pokiaľ ide o jeden prípravok na ochranu rastlín s obsahom príslušnej účinnej látky. Následne, v súlade s článkom 6 ods. 2 smernice 91/414/EHS, žiadateľ dokumentáciu zaslal Komisii a ostatným členským štátom a predložil ju Stálemu výboru pre potravinový reťazec a zdravie zvierat.

(4) Týmto rozhodnutím by sa malo na úrovni Spoločenstva formálne potvrdiť, že dokumentácia v zásade spĺňa požiadavky na údaje a informácie stanovené v prílohe II a v súvislosti s minimálne jedným prípravkom na ochranu rastlín s obsahom príslušnej účinnej látky aj požiadavky stanovené v prílohe III k smernici 91/414/EHS.

(5) Týmto rozhodnutím by nemalo byť dotknuté právo Komisie požiadať žiadateľa o predloženie ďalších údajov alebo informácií s cieľom objasniť niektoré body v dokumentácii.

(6) Opatrenia uvedené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,

PRIJALA TOTO ROZHODNUTIE:

Článok 1

Bez toho, aby bol dotknutý článok 6 ods. 4 smernice 91/414/EHS, dokumentácia o účinnej látke stanovenej v prílohe k tomuto rozhodnutiu, ktorá bola Komisii a členským štátom predložená v súvislosti so zaradením tejto látky do prílohy I k uvedenej smernici, v zásade spĺňa požiadavky na údaje a informácie stanovené v prílohe II k uvedenej smernici.

Dokumentácia spĺňa aj požiadavky na údaje a informácie stanovené v prílohe III k uvedenej smernici, pokiaľ ide o jeden prípravok na ochranu rastlín s obsahom danej účinnej látky s prihliadnutím na navrhované spôsoby použitia.

Článok 2

Spravodajský členský štát pristúpi k podrobnému preskúmaniu príslušnej dokumentácie a závery svojho preskúmania oznámi Európskej komisii spolu s odporúčaniami o zaradení alebo nezaradení príslušnej účinnej látky do prílohy I k smernici 91/414/EHS a so všetkými súvisiacimi podmienkami čo najskôr, najneskôr však do jedného roka odo dňa uverejnenia tohto rozhodnutia v Úradnom vestníku Európskej únie.

Článok 3

Toto rozhodnutie je určené členským štátom.

V Bruseli 20. apríla 2007 Za Komisiu Markos KYPRIANOU člen Komisie

(1) Ú. v. ES L 230, 19.8.1991, s. 1. Smernica naposledy zmenená a doplnená smernicou Komisie 2007/21/ES (Ú. v. EÚ L 97, 12.4.2007, s 4).